Berlinben nyilatkozott a magyar állami médiának Soros György. Szerinte humanitárius kötelezettség Európa számára a migránsok befogadása, és reméli, hogy Európa teljesíti is ezt.

Európa kötelességének nevezte a migránsok befogadását Soros György milliárdos az M1 híradójának kérdésére csütörtökön Berlinben. „Úgy gondolom, Európa kötelessége, hogy törődjön a bevándorlókkal. Ez egy humanitárius kötelezettség, és remélem, Európa teljesíti is ezt” – mondta az üzletember az állami médiának arra a kérdésére, valóban jobb hely lesz-e Európa a bevándorlók befogadásától, vagy gazdasági megfontolások vezérlik őt.

Soros György az Európai Roma Művészeti és Kulturális Intézet ünnepségére érkezett Berlinbe. Az üzletember legutóbb a múlt héten a brüsszeli gazdasági csúcson beszélt arról, hogy a bevándorlás jót tesz Európának.

(MTI)